ญี่ปุ่นเตรียมย้ายฐานหากมาบตาพุดไม่จบใน 6 เดือน
ภาคเอกชนญี่ปุ่นขอให้ไทยแก้ปัญหามาบตาพุดภายใน 6 เดือน ถ้าไม่ได้อาจย้ายฐานลงทุนไปประเทศอื่น
28 ม.ค. 2553

ภาคเอกชนญี่ปุ่นขอให้ไทยแก้ปัญหามาบตาพุดภายใน 6 เดือน ถ้าไม่ได้อาจย้ายฐานลงทุนไปประเทศอื่น
นายโย จิซึคาตะ ประธานหอการค้าญี่ปุ่น กรุงเทพฯ (เจซีซี) กล่าวภายหลังหารือร่วมกับนายชาญชัย ชัยรุ่งเรือง รมว.อุตสาหกรรม ว่า นักลงทุนญี่ปุ่นมีความเป็นห่วงการลงทุนในมาบตาพุด เพราะเกือบ 1 ใน 3 ของการลงทุนของญี่ปุ่นอยู่ในมาบตาพุด ดังนั้น ต้องการให้รัฐบาลไทยกำหนดหลักเกณฑ์ให้ชัดเจน และเร่งแก้ปัญหาให้ได้ข้อยุติภายใน 6 เดือน เพราะบรรยากาศการลงทุนในไทยยังดี เพราะหากการแก้ปัญหาล่าช้าออกไปอีกอาจส่งผลให้นักลงทุนญี่ปุ่นต้องกลับมาทบทวนอีกครั้งว่าจะลงทุนในไทยต่อไป หรือย้ายฐานการลงทุนไปประเทศอื่นหรือไม่  แต่ในขณะนี้ นักลงทุนญี่ปุ่นยังยืนยันที่จะลงทุนในไทย  เพราะเห็นว่าสถานการณ์ยังอยู่ในภาวะปกติ   
ด้าน รมว.อุตสาหกรรม กล่าวว่า ในที่ประชุมครั้งนี้ได้ชี้แจงและทำความเข้าใจให้หอการค้าญี่ปุ่นเข้าใจแนวทางการแก้ไขปัญหาของรัฐบาลไทย ซึ่งขณะนี้ดำเนินการแล้ว 4 รูปแบบ คือ การเร่งออกระเบียบสำนักนายกรัฐมนตรีตั้งคณะกรรมการ 4 ฝ่ายเพื่อหาข้อยุติ ตั้งคณะกรรมการกลางเพื่อแก้ไขปัญหามาบตาพุดตามรัฐธรรมนูญ มาตรา 67 วรรค 2 และเร่งออกเป็นพระราชบัญญัติให้ทันเข้าสู่การพิจารณาของสภาผู้แทนราษฎร ซึ่งหอการค้าญี่ปุ่นมีความเชื่อมั่นมากขึ้น แต่ยังต้องการเห็นความชัดเจนภายใน 6 เดือน
ทั้งนี้ ยืนยันว่าหอการค้าญี่ปุ่นยังไม่ถอนการลงทุนในไทย และพร้อมขยายการลงทุน เพราะเห็นว่าไทยเป็นศูนย์กลางการผลิตในทุกด้านของเอเชีย